ΚΑΝΟΝΙΣΜΟΣ (ΕΟΚ) αριθ. 1332/92 ΤΟΥ ΣΥΜΒΟΥΛΙΟΥ της 18ης Μαΐου 1992 για τη θέσπιση ειδικών μέτρων στον τομέα των επιτραπέζιων ελιών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

τις προτάσεις της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η παραγωγή επιτραπέζιων ελιών συνιστά πολύ σημαντική οικονομική δραστηριότητα, ιδίως σε ορισμένες μεσογειακές περιοχές της Κοινότητας-

ότι η κατάσταση της αγοράς των επιτραπέζιων ελιών εμφανίζει μια αδυναμία προσαρμογής στις εμπορικές ανάγκες όσον αφορά τόσο τις συνθήκες παραγωγής όσο και τις συνθήκες μεταποίησης και εμπορίας-

ότι από την κατάσταση αυτή προέκυψε μαι ανισορροπία ανάμεσα στην προσφορά και τη ζήτηση, η οποία, κατά τα τελευταία χρόνια οδήγησε στη δημιουργία πλεονασμάτων-

ότι υπάρχουν δυνατότητες αύξησης της κατανάλωσης, ιδίως με καλύτερη ενημέρωση των ήδη υφισταμένων ή των δυνητικών καταναλωτών και με αυστηρότερη προσαρμογή της παραγωγής στις απαιτήσεις των καταναλωτών-

ότι οι διάφορες επαγγελματικές τάξεις του τομέα πρέπει να διαδραματίσουν συγκεκριμένο ρόλο κατά την εφαρμογή των μέσων που ευνοούν την ανάπτυξη της κατανάλωσης-

ότι θα πρέπει να προβλεφθεί η ενίσχυση ορισμένων ειδικών δράσεων που αποσκοπούν στην αύξηση της κατανάλωσης επιτραπέζιων ελιών με τη χρηματοδοτική συμμετοχή της Κοινότητας στις δράσεις αυτές-

ότι, για να επιτραπεί στις ομάδες ή στις ενώσεις ομάδων παραγωγών που παράγουν και διαθέτουν στο εμπόριο επιτραπέζιες ελιές να πραγματοποιήσουν μια συγκέντρωση της προσφοράς και να κλιμακώσουν τη διάθεση στην αγορά, μέσω ιδίως ενός κατάλληλου δυναμικού αποθεμάτων, πρέπει να ευνοηθεί η δημιουργία ενός κεφαλαίου κινήσεως από τις εν λόγω ομάδες ή ενώσεις- ότι, για το σκοπό αυτό, πρέπει να προβλεφθούν χρηματοδοτικές συνεισφορές του κράτους μέλους και της Κοινότητας, τα ανώτατα όρια των οποίων να καθορίζονται σε συνάρτηση με την αξία της παραγωγής που θα διατίθεται στο εμπόριο από τις ομάδες ή τις ενώσεις ομάδων παραγωγών κατά τη διάρκεια μιας συγκεκριμένης περιόδου-

ότι, εάν ληφθεί υπόψη η κατάσταση που επικρατεί στα κράτη μέλη παραγωγής, πρέπει, για περιορισμένη περίοδο, οι συνεταιρισμοί και οι ενώσεις τους να έχουν το ευεργέτημα της προαναφερόμενης ενίσχυσης-

ότι τα μέτρα που έχουν, κατά τον τρόπο αυτό, προβλεφθεί αποσκοπούν στην επίτευξη των στόχων του άρθρου 39 της συνθήκης- ότι πρέπει να προβλεφθεί συμμετοχή της Κοινότητας στη χρηματοδότηση των δράσεων αυτών, στα πλαίσια του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων,,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Κοινότητα συμμετέχει μέχρι ποσοστού 60 % στη χρηματοδότηση δράσεων οι οποίες αποβλέπουν στην αύξηση της κατανάλωσης επιτραπέζιων ελιών στην Κοινότητα και οι οποίες προτείνονται και εκτελούνται από αντιπροσωπευτικές ενώσεις στις οποίες συμμετέχουν διάφοροι κλάδοι δραστηριότητας του τομέα. Ο αντιπροσωπευτικός χαρακτήρας των ενώσεων αξιολογείται συναρτήσει του επιδιωκόμενου στόχου.

Άρθρο 2

1. Οι δράσεις που αναφέρονται στο άρθρο 1 έχουν στόχο:

- την προώθηση της ποιότητας του προϊόντος, ιδίως με την πραγματοποίηση μελετών αγοράς και ερευνητικών εργασιών σε θέματα παραγωγής ελιών με χαμηλή περιεκτικότητα αλατιού,

- την καθιέρωση νέων μεθόδων συσκευασίας,

- την παροχή συμβουλών σχετικά με τη διάθεση του προϊόντος στην αγορά στους διαφόρους οικονομικούς φορείς του τομέα,

- τη διαφήμιση και δημόσιες σχέσεις, όπου συμπεριλαμβάνεται η διοργάνωση και η συμμετοχή σε εκθέσεις και άλλες εμπορικές εκδηλώσεις.

2. Οι δράσεις που αναφέρονται στο άρθρο 1 δεν πρέπει να κατευθύνονται με βάση εμπορικά σήματα και δεν πρέπει να αφορούν ένα κράτος μέλος.

Άρθρο 3

1. Τα κράτη μέλη χορηγούν ειδική ενίσχυση στις ομάδες και ενώσεις ομάδων παραγωγών επιτραπέζιων ελιών των κωδικών ΣΟ 0709 90 31, 0709 90 39, 0710 80 10, 0711 20, ex 0712 90 90, ex 2001 90 80, ex 2004 90 30 και 2005 70 00, οι οποίες ανταποκρίνονται στους όρους που προβλέπονται στο άρθρο 5 και στο άρθρο 6 παράγραφοι 1 και 2 του κανονισμού (ΕΟΚ) αριθ. 1360/78 (3) και πραγματοποιούν σύσταση ενός κεφαλαίου κινήσεως το οποίο έχει στόχο να ρυθμίσει την προσφορά, εξασφαλίζοντας ιδίως τη χρηματοδότηση της αποθεματοποίησης που είναι αναγκαία για την κατάλληλη διάθεση του προϊόντος στην αγορά.

2. Η ενίσχυση που αναφέρεται στην παράγραφο 1 χορηγείται άπαξ, εφόσον εξασφαλιστεί η χρηματοδότηση του κεφαλαίου:

- σε ποσοστό 45 % εκ μέρους της ομάδας ή της ένωσης ομάδων παραγωγών,

- σε ποσοστό 10 % από συνδρομή του κράτους μέλους.

Η κοινοτική χρηματοδότηση ανέρχεται σε 45 % του ύψους των κεφαλαίων. Ωστόσο, η συνολική χρηματοδοτική συμμετοχή του κράτους μέλους και της Κοινότητας δεν μπορεί να υπερβαίνει το 10 % της αξίας της παραγωγής, που διατίθεται στο εμπόριο από την ομάδα ή την ένωση ομάδων παραγωγών κατά τη διάρκεια μιας περιόδου εμπορίας.

3. Για τους στόχους της χορήγησης της ενίσχυσης που αναφέρεται στην παράγραφο 1, οι συνεταιρισμοί και οι ενώσεις συνεταιρισμών που έχουν συσταθεί σύμφωνα με τη νομοθεσία η οποία ισχύει στο σχετικό τομέα εξομοιούνται, για μέγιστη περίοδο τριών ετών, με τις ομάδες ή ενώσεις ομάδων που αναφέρονται στην παράγραφο 1. Στην περίπτωση αυτή, οι συνεταιρισμοί ή ενώσεις συνεταιρισμών πραγματοποιούν τη σύσταση εγγύησης για να διασφαλιστεί, σε περίπτωση μη τήρησης των υποχρεώσεων που αναφέρονται στις παραγράφους 1 και 2, η επιστροφή των ενισχύσεων οι οποίες έχουν εισπραχθεί.

Άρθρο 4

Η συμμετοχή στη χρηματοδότηση των δράσεων που αναφέρονται στο άρθρο 1 και της ενίσχυσης που αναφέρεται στο άρθρο 3 θεωρούνται ως μέτρο παρέμβασης το οποίο προορίζεται για τη ρύθμιση των γεωργικών αγορών, κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70 (4). Χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων.

Άρθρο 5

Σύμφωνα με τη διαδικασία του άρθρου 38 του κανονισμού (ΕΟΚ) αριθ. 136/66/ΕΟΚ (5), η Επιτροπή:

α) ορίζει τα μέτρα που προβλέπονται στο άρθρο 2 του παρόντος κανονισμού-

β) θεσπίζει τις λεπτομέρειες εφαρμογής του παρόντος κανονισμού, οι οποίες περιλαμβάνουν ιδίως τα κατάλληλα μέτρα για τη διασφάλιση του ελέγχου της χρησιμοποίησης της χρηματοδοτικής ενίσχυσης της Κοινότητας.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 18 Μαΐου 1992. Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. C 213 της 28. 8. 1990, σ. 14 και ΕΕ αριθ. C 162 της 21. 6. 1991, σ. 6. (2) ΕΕ αριθ. C 67 της 16. 3. 1992. (3) Κανονισμός (ΕΟΚ) αριθ. 1360/78 του Συμβουλίου της 19ης Ιουνίου 1978 περί των ομάδων παραγωγών και των ενώσεων αυτών (ΕΕ αριθ. L 166 της 23. 6. 1978, σ. 1). Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 3763/91 (ΕΕ αριθ. L 356 της 24. 12. 1991, σ. 1). (4) Κανονισμός (ΕΟΚ) αριθ. 729/70 του Συμβουλίου της 21ης Απριλίου 1970 περί χρηματοδοτήσεως της κοινής γεωργικής πολιτικής (ΕΕ αριθ. L 94 της 28. 4. 1970, σ. 13). Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 2048/88 (ΕΕ αριθ. L 185 της 15. 7. 1988, σ. 1). (5) Κανονισμός αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (ΕΕ αριθ. 172 της 3. 9. 1966, σ. 3025/66). Κανονισμός όπως τροποποιήθηκε τελευταία από τον κανονισμό (ΕΟΚ) αριθ. 356/92 (ΕΕ αριθ. L 39 της 15. 2. 1992, σ. 1).